<classify> Azam ilifuzu hatua hiyo baada ya kuitupa nje Yanga kwa mikwaju ya penalti 5-4, huku KCCA ikiitoa Al Shandy ya Sudan.Mchezo huo pia unatarajiwa kuwa na upinzani mkali kwani zilikutana kwenye hatua ya makundi na Azam kuibuka na ushindi wa bao 1- 0 liliofungwa na nahodha wake John Bocco.KCCA chini ya kocha wake Mike Mutebi watashuka dimbani kusaka ushindi katika mchezo huo, ikiwa ni kulipiza kisasi kwa mchezo wa kwanza na kupata ushindi utakaowavusha mpaka katika hatua ya fainali.Kocha Mutebi atakuwa akiwategemea wachezaji wake nyota, Nahodha Tom Matiko, Opio Emmanuel, Joseph Ochaya, Hassan Waswa, Isaac Sserenkuma, Habib Kavuma na Muzamil Mutyaba.Azam FC itashuka dimbani kutaka kuendeleza ubabe wake dhidi ya KCCA ya Uganda, na kuweza kukata tiketi ya kucheza fainali siku ya Jumapili katika uwanja wa Taifa jijini Dar es Salaam.Kocha Stewart Hall wa Azam atakuwa akijivunia safu yake ya ulinzi ambayo haijaruhusu bao tangu kuanza kwa michuano hiyo, huku safu yake ya ushambuliaji ikiwa imefunga mabao manane katika michezo minne iliyocheza.Hall atashuka dimbani akiwategemea nyota wake Nahodha John Bocco, Pascal Wawa, Aggrey Morris, Himid Mao, Kipre Tchetche, Jean Baptist Mugiranenza, Frank Domayo na mlinda mlango Aishi.Kabla ya Azam mchezo wa nusu fainali ya kwanza utakuwa kati ya Gor Mahia ya Kenya itakayocheza dhidi ya Khartoum ya Sudan, mchezo unaotarajiwa kuwa wa vuta nikuvute kufutia timu hizo kutoka sare katika mchezo wake wa awali hatua ya makundi.Kocha wa Khartoum Kwesi Appiah na Frank Nuttal wa Gor Mahia walitoka sare ya bao 1- 1 ndani ya dakika 90, hali ambayo inapelekea kufanya mchezo kuwa mgumu kwa kila timu kuhitaji nafasi ya kusonga mbele hatua ya fainali.Gor Mahia mabingwa mara tano wa michuano hiyo, wataingia uwanjani kusaka ushindi ili kusonga hatua ya fainali ili waweza kutwaa ubingwa huo kwa mara ya sita sawa na klabu ya Simba inayoongoza kwa kutwaa ubingwa huo katika klabu za ukanda wa Afrika Mashariki na Kati.Kocha Nuttal atakuwa akiwategemea wachezaji wake nyota, Khalid Alucho, Kagere Meddie, Michael Olunga, Sibomana Abouba, Karim Nzigiyimana, Godfrey Walusimbi, Nahodha Musa Mohamed, na mlinda mlango Boniface Oluoch katika kusaka ushindi dhidi ya Khartoum.Kwesi Appiah atashuka dimbani akiwategemea wachezaji wake nyota, Antony Akumu, Dominic Abdui, Samawal Meshani, Wagdi Wawd, Ouismaila Baba na nahodha Amin Ibrahim.Vita kali itakuwa kwa washambuliaji Michael Olunga wa Gor Mahia na Salaheldin Osman wote wenye mabao manne, wakiwania kuongeza bao katika mchezo huo wa kesho ili kujiweka katika mazingira mazuri ya kutwaa kiatu cha dhahabu.Wakati huohuo, Shirikisho la Soka Tanzania TFF limetangaza viingilio katika mechi hizo kuwa ni Sh 3,000.Akizungumza na wandishi wa habari jana, Ofisa Habari wa TFF Baraka Kizuguto alisema kuwa viingilio hivyo vinaendana na hatua yenyewe ya michuano hiyo.Viingilio vya michezo ya kesho leo ni VIP A ni 15,000 na VIP B C, 10,000 na sehemu nyingine ya uwanja iliyobakia ni 3,000 kwa viti vya rangi ya bluu, kijani na rangi ya chungwa, alisema Kizuguto.  <topic>: MICHEZO 